Leeu jag glo voor sy vrou grypRichardson by een van sy leeuwyfies. Foto: Facebook Die leeuwyfie wat vroeër vandeesweek ŉ 22-jarige vrou in ŉ reservaat naby Pretoria doodgebyt het, was glo aan’t jag toe sy op die vrou afgekom het. Die voorval het in die Kevin Richardson Wildlife Sanctuary in die Dinokeng-natuurreservaat plaasgevind. Richardson, ook bekend as die “leeufluisteraar”, het in ŉ verklaring gesê hy en ŉ kollega het Dinsdagoggend drie leeus vir hul weeklikse staptog geneem. “Ons het uitgekyk vir ander lede van die groot vyf-brigade en soos gewoonlik ŉ kennisgewing uitgestuur dat ons in die reservaat stap.” Volgens Richardson het een van die leeuwyfies ŉ rooibok gewaar en dié begin jaag. “Die leeuwyfie het seker 2 tot 2,5 km ver gehardloop tot waar sy op die vrou afgekom het.” Richardson het gesê die jong vrou was nie ŉ gas by die kamp nie, maar was saam met ŉ vriend daar om ŉ onderhoud te doen met die kampbestuurder vir ŉ navorsingstuk. “Voor hulle die reservaat verlaat het, het hulle foto’s buite die kampterrein geneem waar die aanval plaasgevind het.” Paramedici van Netcare 911 het die vrou op die toneel dood verklaar. Omstanders het reeds met kardiopulmonêre resussitasie (KPR) begin voor paramedici by die toneel opgedaag het. Die polisie doen ŉ geregtelike doodsondersoek en die vrou se liggaam is na ŉ lykshuis gestuur vir ŉ nadoodse ondersoek. Die naam van die vrou, wat glo in die Pretoria-omgewing woon, is nog nie bekend gemaak nie. Richardson het gesê hulle is baie hartseer en geskok oor wat gebeur het. “Ek is platgeslaan en my hart gaan uit aan die jong vrou se familie.”